Manchester City - Fulham 4-0. City e primul loc în Premier League
Manchester City a învins sâmbătă, în deplasare, scor 4-0, formaţia londoneză Fulham, în primul meci al etapei a 37-a din Premier League, informează news.ro.
Oaspeţii au deschis scorul în minutul 13, prin Josko Gvardiol, servit de Kevin De Bruyne. Guardiola a trebuit să îl înlocuiască pe Nathan Ake, accidentat, în minutul 22, dar tot „cetăţenii” au condus ostilităţile şi la pauză City a intrat cu avantaj minim, 1-0. În minutul 59 Bernardo Silva a oferit pasa decisivă pentru golul de 2-0, înscris de Phil Foden, pentru ca tot Silva să vină cu assist-ul pentru al doilea gol al lui Gvardiol, din minutul 71.
Fulham a rămas în zece, după eliminarea lui Issa Diop, din minutul 90+5, pentru al doilea galben, iar Julian Alvarez a transformat penalti-ul acordat şi a bifat al patrulea meci consecutiv în care argentinianul marchează împotriva lui Fulham, meciul încheindu-se cu victoria oaspeţilor, 4-0.
Manchester City a făcut 85 de puncte în clasament, cu două mai mult decât Arsenal, care este pe locul secund, cu acelaşi număr de meciuri. Fulham e pe locul 13, cu 44 de puncte.